b'\n_START_ARTICLE_\nFont de la Vila de Tor\xc3\xa0\n_START_SECTION_\nDescripci\xc3\xb3\n_START_PARAGRAPH_\nAquesta font \xc3\xa9s una de les construccions m\xc3\xa9s emblem\xc3\xa0tiques de Tor\xc3\xa0, fins al punt que es troba dins una placeta tancada que pren el seu nom. La seva morfologia \xc3\xa9s molt curiosa i presenta diferents elements. Trobem un porxo que constitueix el petit recinte de la font. La fa\xc3\xa7ana d\'aquest porxo \xc3\xa9s d\'arc de mig punt i cornisa a dues aig\xc3\xbces, tot i que presenta un cos semicircular a sobre. Dins aquest porxo de pedra s\'hi pot veure dos brolladors i una gran pica d\'aigua. En aquest porxo trobem una placa que ens diu "EL 12 OCTUBRE DE 1907 L\'AIGUA ARRIBA AQU\xc3\x8d" i sota d\'aquests un relleu escult\xc3\xb2ric on apareix la imatge del toro, un dels s\xc3\xadmbols de Tor\xc3\xa0. Una altra inscripci\xc3\xb3 diu "EL DIA 13 DE JUNY DE 1866, EL RIU PERVINGU\xc3\x89 FINS AQU\xc3\x8d". L\'edifici central d\'aquesta font est\xc3\xa0 constitu\xc3\xaft per aquest porxo amb coberta a dues aig\xc3\xbces esgraonada, al voltant del qual es distribueixen la resta d\'elements. Al mur sud hi ha adossada una pica dividida en tres compartiments que servien per netejar verdures, i al costat d\'aquestes s\'aixeca un pilaret quadrangular que data del 1911 amb tres obertures a cada cara al llarg del fust i una teulada a dues aig\xc3\xbces a cada cara. A la fa\xc3\xa7ana nord trobem uns abeuradors que es comuniquen entre sis i dos brolladors de bronze amb la decoraci\xc3\xb3 de caps d\'animals. Aquestes piques van a desembocar a un safareig rectangular per rentar roba.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nHi ha diferents hip\xc3\xb2tesis sobre l\'origen del top\xc3\xb2nim Tor\xc3\xa0 i el seu escut. Podria ser d\'influ\xc3\xa8ncia \xc3\xa0rab, derivat d\'or i aigua, molt abundant a la zona i que convertiria la vall en un llac. Els habitants de la vila diuen que el nom deriva del mot toro, animal que estaria representat en un escut al portal que donava acc\xc3\xa9s al castell, on tamb\xc3\xa9 hi hauria un card, s\xc3\xadmbol de la fam\xc3\xadlia Cardona i que hauria evolucionat esdevenint l\'arbre que actualment \xc3\xa9s a l\'escut del poble. Les dues inscripcions de la font fan refer\xc3\xa8ncia a les inundacions que pat\xc3\xad el poble com "la rierada de Sant Antoni" el 1866 o la del 1907 en el conegut com "any de l\'aiguat".'